CELEX: 62009TN0173
Language: mt
Date: 2009-05-05 00:00:00
Title: Kawża T-173/09: Rikors ippreżentat fil- 5 ta’ Mejju 2009 — Z vs Il-Kummissjoni

18.7.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 167/15
            
         Rikors ippreżentat fil-5 ta’ Mejju 2009 — Z vs Il-Kummissjoni
   (Kawża T-173/09)
   2009/C 167/30
   Lingwa tal-kawża: Il-Ġermaniż
   
      Partijiet
   
   
      Rikorrent: Z (il-Ġermanja) (rappreżentanti: C. Grau u N. Jäger, Rechtsanwälte)
   
      Konvenuta: Il-Kummissjoni tal-Komunitajiet Ewropej
   
      Talbiet tar-rikorrent
   
   
               —
            
            
               tordna lill-konvenuta tindika lir-rikorrent, billi tagħtih aċċess għall-fajl tal-proċedura fil-Każ COMP/3946 — “Marine Hoses” (Pajpijiet tal-baħar) — u billi tipprovdilu b’mod partikolari kopja tad-deċiżjoni tal-Kummissjoni tat-28 ta’ Jannar 2009 li timponi multa fuq Dunlop Oil & Marine/ContiTech AG/Continental AG għal allegata parteċipazzjoni fil-kartell tal-pajpijiet tal-baħar bejn l-1986 u l-2007, jekk huwa kienx imsemmi b’ismu f’din id-deċiżjoni u — jekk dan huwa l-każ — li tindika l-kuntest li fih issemma isem ir-rikorrent, u, b’mod partikolari, sa fejn id-deċiżjoni tal-Kummissjoni tinkludi informazzjoni rilevanti mill-perspettiva tad-dritt tal-kompetizzjoni u tad-dritt kriminali li hija relatata mar-rikorrent;
            
         
               —
            
            
               telimina, b’mod li għadu jrid jiġi deċiż wara li jkun ingħata l-aċċess għall-fajl, ir-referenzi għal isem ir-rikorrent, b’mod partikolari, l-informazzjoni rilevanti mill-perspettiva tad-dritt tal-kompetizzjoni jew tad-dritt kriminali relatata mar-rikorrent fid-deċiżjoni tal-Kummissjoni tat-28 ta’ Jannar 2009 li timponi multa fuq Dunlop Oil & Marine/ContiTech AG/Continental AG għal allegata parteċipazzjoni fil-kartell tal-pajpijiet tal-baħar bejn l-1986 u l-2007;
            
         
               —
            
            
               ma tirreferix għar-rikorrent b’ismu u tonqos milli tirreferi għar-rikorrent fil-verżjoni mhux kunfidenzjali tad-deċiżjoni;
            
         
               —
            
            
               tikkundanna lill-konvenuta għall-ispejjeż.
            
         
      Motivi u argumenti prinċipali
   
   Ir-rikorrent jikkontesta r-rifjut tal-Kummissjoni Ewropea, tal-5 ta’ Marzu 2009, li tagħtih aċċess għad-dokumenti tal-fajl tal-proċedura COMP/39406 — pajpijiet tal-baħar. Barra minn hekk, ir-rikorrent jitlob it-tħassir tal-informazzjoni li jista’ jkun hemm fir-rigward tiegħu fid-deċiżjoni tal-Kummissjoni tat-28 ta’ Jannar 2009 f’dan il-każ kif ukoll il-projbizzjoni tal-informazzjoni fir-rigward tiegħu fil-verżjoni mhux kunfidenzjali tad-deċiżjoni.
   Fil-motivazzjoni tar-rikors, ir-rikorrent isostni li d-dritt li jikseb aċċess għall-fajl u t-tħassir tal-informazzjoni kollha fir-rigward tiegħu jirriżultaw mill-ksur tad-drittijiet fundamentali u elementari proċedurali tar-rikorrent, jiġifieri d-dritt għal smigħ, id-dritt tal-aċċess għall-fajl u l-prinċipju tal-preżunzjoni tal-innoċenza. Barra minn hekk, id-dritt tal-aċċess għall-fajl jirriżulta mid-dritt tal-pubbliku li jkollu aċċess għad-dokumenti tal-Kummissjoni skont ir-Regolament (KE) Nru 1049/2001 (1).
   
      (1)  Regolament (KE) Nru 1049/2001 tal-Parlament Ewropew u tal-Kunsill, tat-30 ta’ Mejju 2001, dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, p. 43).